paragraph_text: Masatoshi Koshiba (Toyohashi, 19. rujna 1926.), japanski fizičar. Diplomirao (1951.) na Tokijskom sveučilištu, a doktorirao (1955.) na Sveučilištu Rochester u New Yorku. Radio na Čikaškom (od 1955. do 1958.) i Tokijskom sveučilištu (od 1958. do 1987.), bio je voditelj Laboratorija za visokoenergetsku fiziku i kozmičko zračenje u Chicagu (od 1959. do 1963.). U rudniku cinka u Japanu sagradio je (1980.) golem podzemni detektor neutrina Kamiokande II. s pomoću kojega je potvrđeno da neutrini nastaju u Suncu, a 1987. zabilježeni su i neutrini nastali u eksploziji supernove SN 1987A. Veći i osjetljiviji detektor koji je mogao bilježiti 3 vrste neutrina, Super-Kamiokande, pokrenut je 1996., a Koshiba je potvrdio teorijsku pretpostavku da se neutrini spontano mijenjaju iz jedne vrste u drugu. Za pionirske doprinose u astrofizici, posebice za detekciju kozmičkih neutrina s Raymondom Davisom dobio je Nobelovu nagradu za fiziku 2002. Iste je godine nagrađen i Riccardo Giacconi. Član je i Ruske akademije znanosti (od 2003.).<ref> Koshiba Masatoshi, "Hrvatska enciklopedija", Leksikografski zavod Miroslav Krleža, www.enciklopedija.hr, pristupljeno 18. siječnja 2020.